Atzapar eder

Atzapar ederra (Ramaria formosa, sinonimoa: Clavaria Formosa) Gomphaceae familiako onddo espezie bat da. Arbuiagarria. Purgatzaile eraginkorra da, beherakoa eragiten du. Oso ohikoa Euskal Herrian.

Deskribapena 
Karpoforoa: 10 eta 20 cm arteko altuerakoa. Enbor lodikoa, haragitsua, motza, hasieran zurixka, gero arrosa-izokin kolorekoa, adar askotan banatua. Adar zilindrikoak, luzangak, oso adarkatuak, arrosa-laranja edo arrosa-izokin kolorekoak, hori biziko puntekin gaztetan. Perretxikoa heltzen denean, adarren puntek galdu egiten dute kolore horia, denak okre tonua hartzen du.

Haragia: Zuria, hausten denean arre-okre edo arrosa kolorea hartzen du. Usain leuna du eta zapore mingotsa.

Etimologia: Ramaria terminoa, latinetik dator, "ramus" hitzetik, adar, esan nahi du. Formosa epitetoa latinetik dator, "Formosa" hitzetik, ederra esan nahi du. Bere itxuragatik.

Toxikotasuna 
Toxikoa, sarritan esteetako nahasmenduak eta beherakoa sortzen ditu.

Nahasketa arriskua 
Gaztetan nahastezina da bere adarren punta horiengatik, heltzean, Ramaria aurea eta Ramaria flava espezieekin nahas daiteke.

Sasoia eta lekua 
Nahiko ohikoa udan eta udazkenean, hostoerorkorren basoetako lurrean.

Banaketa eremua 
Asia, Europa, Ipar Amerika.

Galeria

Erreferentziak

Kanpo estekak 

Ramaria